b'\n_START_ARTICLE_\nNacionalni park Banff\n_START_SECTION_\nOdlike\n_START_PARAGRAPH_\nNP Banff ima brojni alpski krajolik ledenjaka i ledenja\xc4\x8dkih dolina, s preko 1.600 km prohodnih putova kroz gustu crnogori\xc4\x8dnu \xc5\xa1umu borova s pojedina\xc4\x8dnim \xc5\xa1umama smreka, vrba, topola i javora._NEWLINE_Znamenitosti NP Banffa su, izme\xc4\x91u ostalog, termalni izvori, mogu\xc4\x87nost kampiranja, planinarenja, \xc5\xa1etnje, golfa, jahanja, alpskog i nordijskog skijanja, kao i jezero Louis. Neka od najprivla\xc4\x8dnijih mjesta za posjetitelje je tzv. Put ledenja\xc4\x8dkih polja (Icefields Parkway) koji \xc4\x8dine jezero Minnewanka, Mount Rundle, jezera Vermilion i Moraine u Dolini deset vrhova (Valley of the Ten Peaks) \xc4\x8duvenoj po tirkizno-plavoj vodi, te jezera Bow i Peyto.\n_START_SECTION_\nBioraznolikost\n_START_PARAGRAPH_\nU parku je zabilje\xc5\xbeeno 56 vrsta sisavaca kao \xc5\xa1to su grabe\xc5\xbeljivci: sivi medvjed, ameri\xc4\x8dki crni medvjed, puma, ris, vuk, gorska kuna, lasica, sjeverna rije\xc4\x8dna vidra; te biljojedi: wapiti, u\xc5\xa1ati jelen (Odocoileus hemionus) i bjelorepi jelen (Odocoileus virginianus). U alpskim podru\xc4\x8djima se mogu na\xc4\x87i: divokoza, svisci, zvi\xc5\xbeda\xc4\x8di (Ochotonidae); dok u vla\xc5\xbenijim podru\xc4\x8djima \xc5\xbeive: los, dabar, dikobraz i vjeverice._NEWLINE_Od oko 280 vrsta ptica u parku najprisutnije ptice grabljivice su: bjeloglavi orao, suri orao, buko\xc4\x8d i mali sokol; te siva \xc5\xa1ojka (Perisoreus canadensis) i planinska sjenica (Poecile gambeli) na ni\xc5\xbeim dijelovima, dok se na vi\xc5\xa1im dijelovima mo\xc5\xbee na\xc4\x87i i bjelorepi tetrijeb (Lagopus leucura), a na vla\xc5\xbenim plijenori, \xc4\x8daplje i divlje patke koje ovdje provode svoja ljeta._NEWLINE_Ugro\xc5\xbeena vrsta je Banffov izvorski pu\xc5\xbe (Physella johnsoni) koji \xc5\xbeivi samo na termalnim izvorima u parku, dok je \xc5\xa1umski sob jako rijedak i zabilje\xc5\xbeeno je tek 5 jedinki 2005. godine.'